### NN 25/2019 (13.3.2019.), Pravila o sadržaju psihološkoga testiranja

Državnoodvjetničko vijeće

509

Na temelju članka 41. u vezi s člankom 56. stavkom 12. Zakona o Državnoodvjetničkom vijeću (»Narodne novine« broj 67/2018, u daljnjem tekstu: Zakon) na 2. sjednici Državnoodvjetničkog vijeća održanoj 26. veljače 2019. donijelo je

PRAVILA

O SADRŽAJU PSIHOLOŠKOGA TESTIRANJA

Članak 1.

(1) Ovim Pravilima propisuje se:

– sadržaj, metode i način provedbe psihološkoga testiranja kandidata za zamjenike općinskih državnih odvjetnika koji su na završnom ispitu u Državnoj školi za pravosudne dužnosnike i razgovoru s Državnoodvjetničkim vijećem ostvarili najveći broj bodova prema utvrđenom redoslijedu kandidata, radi utvrđivanja njihove sposobnosti za obnašanje dužnosti zamjenika državnog odvjetnika te

– način određivanja ovlaštene pravne osobe za provođenje psihološkog testiranja.

(2) Izrazi koji se koriste u ovim Pravilima u muškom rodu, uporabljeni su neutralno i odnose se na muške i ženske osobe.

Članak 2.

Psihološko testiranje koje prethodi mišljenju o sposobnosti kandidata za obnašanje dužnosti zamjenika državnog odvjetnika provodi ovlaštena pravna osoba koju odredi Državnoodvjetničko vijeće (u daljnjem tekstu: Vijeće).

Članak 3.

Vijeće će na psihološko testiranje uputiti kandidata/e sukladno članku 56. stavku 8. Zakona.

Članak 4.

Psihološki test se sastoji od pisanog dijela i kraćeg razgovora (intervju) s kandidatom.

Članak 5.

Psihološka sposobnost kandidata iz članka 3. ovoga Pravilnika utvrđuje se na psihološkom testiranju prema sljedećim mjerilima:

a) Test općih intelektualnih sposobnosti

– kriterij; z = 0,00 (prosječna vrijednost po kriteriju mjernog instrumenta)

b) Višedimenzionalni upitnik osobnosti

– kriterij; emocionalna stabilnost u kategoriji normalnih vrijednosti (po kriteriju mjernog instrumenta)

c) Polustrukturirani psihologijski intervju

– kriterij; bez znakova psihopatoloških odstupanja.

Članak 6.

Vijeće će kandidatu/ima iz članka 3. ovog Pravilnika uputiti poziv za pristup psihološkom testiranju.

Članak 7.

Organizaciju provođenja, kontrolu i evidenciju pravodobnog obavljanja psihološkog testiranja obavlja Vijeće.

Članak 8.

Ovlaštena pravna osoba će donijeti mišljenje o svakom od kandidata koji su pozvani na pristup psihološkom testiranju u roku od tri (3) dana od provedenog psihološkog testiranja te ga dostaviti Vijeću.

Članak 9.

(1) Ovlaštena pravna osoba psihološku sposobnost kandidata iz članka 3. ovog Pravilnika u svojem mišljenju iz članka 8. ovog Pravilnika utvrđuje kao:

– sposoban za obnašanje dužnosti zamjenika državnog odvjetnika, ili

– nesposoban za obnašanje dužnosti zamjenika državnog odvjetnika.

(2) U mišljenju kojim je utvrđena nesposobnost za obnašanje dužnosti zamjenika državnog odvjetnika ovlaštena pravna osoba dužna je navesti točku članka 5. ovoga Pravilnika, kao i mjerni instrument koji je korišten na psihološkom testiranju.

(3) Mišljenje iz stavka 1. članka 8. ovog Pravilnika važi najdulje godinu dana od dana njegova donošenja.

(4) U slučaju iz stavka 2. ovog članka Vijeće će kandidata na njegov pisani zahtjev uputiti na ponovljeno psihološko testiranje ovlaštenoj pravnoj osobi koju odredi ili o ponovljenom psihološkom testiranju Vijeće može odlučiti i po službenoj dužnosti.

Članak 10.

Ovlaštena pravna osoba odgovara za rad Vijeću.

Članak 11.

(1) Ovlaštena pravna osoba koja obavlja psihološko testiranje kandidata dužna je voditi posebnu evidenciju i čuvati dokumentaciju svih pregledanih kandidata godinu dana od dana izdavanja. Posebna evidencija vodi se u obliku kartoteke koju čine rezultati psiholoških testova i intervjui.

(2) Na poseban zahtjev Vijeća ovlaštena pravna osoba dužna je dostaviti podatke iz evidencije i dokumentaciju iz stavka 1. ovog članka.

Članak 12.

Obrasci mišljenja ovlaštene pravne osobe nalaze se u Prilogu 1. i 2., koji su sastavni dio ovih Pravila.

Članak 13.

Stupanjem na snagu ovih Pravila stavljaju se izvan snage Pravilnik o sadržaju, metodama i načinu provedbe psihološkog testiranja (»Narodne novine« broj 11/2016) i Pravilnik o izmjenama i dopunama Pravilnika o sadržaju, metodama i načinu provedbe psihološkog testiranja (»Narodne novine« broj 75/2017).

Članak 14.

(1) Ova Pravila stupaju na snagu prvoga dana od dana objave u »Narodnim novinama«.

(2) Ova Pravila se primjenjuju i na postupke imenovanja zamjenika državnih odvjetnika koji su na dan njegova stupanja na snagu u tijeku, ako nije provedeno psihološko testiranje kandidata sukladno odredbama Pravilnika o sadržaju, metodama i načinu provedbe psihološkog testiranja (»Narodne novine«, broj 11/2016 i 75/2017).

Broj: DOV-43/2019

Zagreb, 26. veljače 2019.

Predsjednik
 Državnoodvjetničkog vijeća
 Darko Klier, v. r.

PRILOG 1.

OVLAŠTENA PRAVNA OSOBA (naziv, adresa)

BROJ PROTOKOLA: (redni broj, dan, mjesec, godina)

Temeljem članka 56. stavka 8. Zakona o Državnoodvjetničkom vijeću (»Narodne novine« broj 687/2018 u daljnjem tekstu: Zakon) ovlaštena pravna osoba za psihološko testiranje donosi:

MIŠLJENJE O PSIHOLOŠKOJ SPOSOBNOSTI

kandidata za zamjenika općinskog državnog odvjetnika

Psihološkim testiranjem (ime i prezime kandidata) utvrđena je:

SPOSOBNOST

kandidata za obnašanje dužnosti zamjenika državnog odvjetnika

U \_\_\_\_\_\_\_\_\_\_\_\_\_, datum

Za ovlaštenu pravnu osobu:

\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_

PRILOG 2.

OVLAŠTENA PRAVNA OSOBA (naziv, adresa)

BROJ PROTOKOLA: (redni broj, dan, mjesec, godina)

Temeljem članka 56. stavka 8. Zakona o Državnoodvjetničkom vijeću (»Narodne novine« broj 687/2018 u daljnjem tekstu: Zakon u vezi s člankom 9. stavkom 2. Pravila o sadržaju, psihološkog testiranja, ovlaštena pravna osoba za psihološko testiranje donosi:

MIŠLJENJE O PSIHOLOŠKOJ SPOSOBNOSTI

kandidata za zamjenika općinskog državnog odvjetnika

Psihološkim testiranjem (ime i prezime kandidata) utvrđena je

NESPOSOBNOST

kandidata za obnašanje dužnosti zamjenika državnog odvjetnika.

Mišljenje je doneseno temeljem članka 5. točke \_\_\_\_\_\_\_\_\_\_ Pravila o sadržaju psihološkog testiranja. Na psihološkom testiranju na kojem se temelji ovo mišljenje korišteni su mjerni instrumenti:

U \_\_\_\_\_\_\_\_\_\_\_\_\_, datum

Za ovlaštenu pravnu osobu:

\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_